ΚΑΝΟΝΙΣΜΟΣ (ΕΚ) αριθ. 1586/94 ΤΗΣ ΕΠΙΤΡΟΠΗΣ της 30ής Ιουνίου 1994 για την τροποποίηση του κανονισμού (ΕΟΚ) αριθ. 1722/93 όσον αφορά τις επιστροφές στην παραγωγή στους τομείς των σιτηρών και του ρυζιού αντιστοίχως

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 1766/92 του Συμβουλίου της 30ής Ιουνίου 1992 περί κοινής οργανώσεως της αγοράς στον τομέα των σιτηρών (1), όπως τροποποιήθηκε από τον κανονισμό (ΕΟΚ) αριθ. 2193/93 (2), και ιδίως το άρθρο 7,

τον κανονισμό (ΕΟΚ) αριθ. 1418/76 του Συμβουλίου της 21ης Ιουνίου 1976 περί κοινής οργανώσεως της αγοράς στον τομέα του ρυζιού (3), όπως τροποποιήθηκε τελευταία από τον κανονισμό (ΕΟΚ) αριθ. 1544/93 (4), και ιδίως το άρθρο 9,

Εκτιμώντας:

ότι το άρθρο 5 παράγραφος 1 του κανονισμού (ΕΟΚ) αριθ. 1722/93 της Επιτροπής της 30ής Ιουνίου 1993 περί λεπτομερών κανόνων εφαρμογής των κανονισμών του Συμβουλίου (ΕΟΚ) αριθ. 1766/92 και (ΕΟΚ) αριθ. 1418/76 σχετικά με τα καθεστώτα επιστροφής στην παραγωγή στους τομείς σιτηρών και του ρυζιού αντιστοίχως (5) προβλέπει ότι οι αιτήσεις για τη χορήγηση των πιστοποιητικών διατυπώνονται γραπτώς στην αρμόδια αρχή- ότι πρέπει να προσδιοριστούν οι ημέρες κατά τις οποίες τέτοιες αιτήσεις μπορούν να πραγματοποιηθούν και να καθοριστεί μια ώρα ως προθεσμία για κατάθεση των αιτήσεων-

ότι, σύμφωνα με το άρθρο 6 παράγραφος 3 δεύτερο εδάφιο, για τους μήνες Ιούλιο και Αύγουστο των περιόδων εμπορίας 1993/94 έως 1995/96, η διάρκεια ισχύος των πιστοποιητικών περιορίζεται την τελευταία ημέρα του μηνός κατά τον οποίο έχει εκδοθεί το πιστοποιητικό- ότι αυτή η βραχεία περίοδος ισχύος μπορεί να οδηγήσει σε πολυάριθμες αιτήσεις πιστοποιητικών- ότι ενδείκνυται συνεπώς να προβλεφθεί η 31η Αυγούστου ως μοναδική προθεσμία ισχύος για τα πιστοποιητικά που εκδίδονται τον Ιούλιο και τον Αύγουστο-

ότι η εφαρμογή της επιστροφής που ισχύει την ημέρα μεταποιήσεως στο πλαίσιο των αιτήσεων πιστοποιητικών που υποβάλλονται κατά τον Ιούλιο των περιόδων 1994/95 και 1995/96 επιτρέπει να ληφθεί καλύτερα υπόψη η διακύμανση των επιστροφών κατά τη διάρκεια της περιόδου ισχύος των εν λόγω πιστοποιητικών-

ότι η Επιτροπή Διαχείρισης Σιτηρών δεν διατύπωσε γνώμη στην προθεσμία που όρισε ο πρόεδρος της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1722/93 τροποποιείται ως εξής:

1. Το άρθρο 5 παράγραφος 1 συμπληρώνεται ως εξής:

"Η αίτηση υποβάλλεται κάθε εργάσιμη ημέρα πριν από τις 17.00, ώρα Βρυξελλών."

2. Το άρθρο 6 παράγραφος 3 συμπληρώνεται με το ακόλουθο δεύτερο εδάφιο:

"Εντούτοις, κατά τους μήνες Ιούλιο και Αύγουστο των περιόδων εμπορίας 1994/95 και 1995/96, η διάρκεια ισχύος των πιστοποιητικών που ζητούνται κατά τους εν λόγω μήνες περιορίζεται έως τις 31 Αυγούστου."

3. Το άρθρο 6 παράγραφος 4 πρώτο εδάφιο συμπληρώνεται ως εξής:

"Εντούτοις, στην περίπτωση κατά την οποία μια αίτηση χορηγήσεως επιστροφής υποβάλλεται κατά τον Ιούλιο των περιόδων εμπορίας 1994/95 και 1995/96, η εφαρμοζόμενη επιστροφή αντιστοιχεί σε εκείνη που ισχύει την ημέρα μεταποιήσεως του αμύλου."

Άρθρο 2

Ο παρών κανονισμός αρχίζει να ισχύει την 1η Ιουλίου 1994.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 30 Ιουνίου 1994.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 181 της 1. 7. 1992, σ. 21.

(2) ΕΕ αριθ. L 196 της 5. 8. 1993, σ. 22.

(3) ΕΕ αριθ. L 166 της 25. 6. 1976, σ. 1.

(4) ΕΕ αριθ. L 154 της 25. 6. 1993, σ. 5.

(5) ΕΕ αριθ. L 159 της 1. 7. 1993, σ. 112.